Svend Auken (S), 2001-05-21:
Jeg synes, det er et fint forslag, som SF har fremsat.
Det tager sit udgangspunkt i bekymringen over den fortsatte rydning af de tropiske skove, og man kan roligt sige, at det er der al mulig grund til at være bekymret for.
Forslaget lægger op til at anvende den offentlige indkøbspolitik som et redskab i indsatsen for verdens skove.
Det er jeg enig i.
Dermed kan vi give et klart signal om, at vi tager problemstillingen alvorligt.
I erkendelse af at regnskovenes problemer er komplekse, udarbejdede Danmark i begyndelsen af 1990'ene en tropeskovshandlingsplan.
Den blev revideret i 1997 og danner stadig grundlag for den danske politik i forhold til bevaring af de tropiske skove.
Vi vil selvfølgelig ikke blot bevare og frede tropeskovene.
Vi har forståelse
for, at skovressourcerne kan indgå i landenes sociale og økonomiske udvikling, og denne anvendelse skal være mulig inden for rammerne af en bæredygtig udvikling. Vi må derfor ikke hæmme landenes sunde udvikling gennem internationale krav, herunder handelsrestriktioner, men vi har pligt til at bidrage til at skabe rammer, som sikrer, at ressourcerne bliver bevaret og kan bruges også i fremtiden.
Vi lægger vægt på for det andet, at alle tager et medansvar for tropeskoven.
Vi må være enige om, at skovene er en fælles global arv.
Det medfører en forpligtelse i tropeskovslandene til at bevare skovene, men også en forpligtelse i de rige lande, importlandene, til at bidrage hertil.
Jeg siger »importlandene«, men i mit manuskript står der egentlig »de rige lande«.
Men det er jo en kendsgerning, at nogle af udviklingslandene er meget store importører af tropisk træ.
Jeg vil bare give et eksempel: Som følge af de store naturkatastrofer i Kina indførte den kinesiske regering en meget restriktiv skovpolitik og fældningspolitik, der førte til en massiv import til Kina af tropisk træ fra bl.a. Malaysia og Indonesien, som udgør en massiv trussel mod tropeskovsressourcer dér.
Så det er ikke kun de rige lande.
Der er også handel mellem lande i den tredje verden, og derfor sagde jeg altså »importlandene«.
Vi satser for det første på den bistand, vi giver, og Danmark er jo førende på det område.
For det andet satser vi på dialog med tropeskovslandene, og så for det tredje satser vi på at tilrettelægge vores handel med tropeskovslandene, så den understøtter en bæredygtig udvikling hos dem.
Beslutningsforslagets mål ligger således meget fint i tråd med den hidtidige indsats på området.
Her i Danmark er der gjort en betydelig indsats for at fremme det offentliges grønne indkøb.
Vi har udarbejdet et cirkulære, som forpligter alle statsinstitutioner til at inddrage miljøforhold ved indkøb på lige fod med andre hensyn som f.eks. pris og kvalitet.
For kommuner og amter er der indgået en aftale mellem mig og de kommunale parter, og heri forpligter de kommunale organisationer sig til at arbejde for, at alle kommuner og amter gennemfører en miljøbevidst indkøbspolitik. Som led i aftalen er der etableret en koordinationsgruppe med repræsentanter for aftaleparterne.
Gruppen følger løbende udviklingen og kommer med forslag til nye initiativer, konkrete målsætninger samt indikatorer og rutiner for en enkel og ubureaukratisk dokumentation af indsatsen.
For at støtte de offentlige indkøbere har Miljøstyrelsen udgivet en række miljøvejledninger om forskellige produktgrupper.
Der findes også vejledninger for indkøb af produkter, der er eller kan være baseret på træ.
Det drejer sig f.eks. om møbler og forskellige papirprodukter.
Vi må også holde os for øje, at vi gør meget andet for de tropiske skove, og at vigtige virkemidler i denne sammenhæng som tidligere nævnt er vores miljø- og udviklingsbistand samt vores deltagelse i de internationale skovforhandlinger, hvor vi arbejder for en global skovkonvention.
Men man kan godt blive frustreret over misforholdet mellem de mange anstrengelser, vi udfolder, og den flotte retorik, der lyder, og så den sanseløse fældning og bortbrænding af tropeskov, der stadig finder sted.
Endvidere skal vi nøje overveje, hvordan vi med det fremsatte forslag sikrer os, at vi overholder de internationale regler.
Der kan være problemer med hensyn til mulighederne for at stille krav til produkternes oprindelse, men vi vil arbejde for, at dette bliver muligt.
Vi har i bl.a. WTO jo rejst spørgsmål om effektiv mærkning på de her felter.
Forslaget lægger op til, at vi skal komme videre med at fremme bæredygtig skovdrift i troperne gennem vores indkøbspolitik og gennem mærkningsordningerne, og det er jeg, som det er fremgået, enig i.
Det er også vigtigt at vurdere, hvor og hvordan vi kan komme videre.
Her er jeg enig i, at bl.a. FSC, altså Forest Stewardship Counsil, kan blive en del af løsningen og gøre en forskel. Under alle omstændigheder vil FSC's virksomhed skubbe udviklingen i den rigtige retning.
Det kan vi kun være glade for.
I det hele taget vil vi gerne fremme mærkning på det her område og meget gerne fremme en større harmoni mellem de forskellige parter, der mærker på det her felt, så forbrugerne får en mere entydig vejledning.
Jeg synes, at det er et udmærket, fint forslag, og vi har jo også talt med forslagsstillerne om, hvordan vi kan komme videre.
Det vil jeg meget gerne bidrage til under
udvalgsarbejdet